2. melléklet

a 11/2014. (V.28.) önkormányzati rendelethez

***A gadányi helyi jelentőségű természetvédelmi területek természetvédelmi kezelési terve***

***1. Természetvédelmi célkitűzések***

*-* A Gadány 07/21, 09, 036, 038/2, 039/9 hrsz.-ú területen található erdők és a Gadány 047, 048, 049, 050, 097, 098, 099, 0100, 0101, 0110, 0111 hrsz-okon található legelők illetve szántók, valamint a tájképi sokszínűség megőrzése. A jelentős tájképi szereppel bíró idős fák, fasorok védelme, esetleges pótlása. A falu lakossága évszázadok óta erdőgazdálkodásból, mezőgazdaságból és legeltetéses állattartásból élt. A tájképi jelentőségén kívül ezért kultúrtörténeti emlékként is fontos a falut körülölelő, források, vízmosások tarkította domboldal és a völgyben található legelők.

- a jelenlegi állapot fenntartása illetve javítása .

- A legeltetéses állattartás mint hagyományos gazdálkodási forma fenntartása a területen, a legelő és az ott található gémeskút állagának megőrzése, javítása.

***2. Természetvédelmi stratégiák***

- A legelő jellegzetes tájképi értékének megőrzése a hagyományos gazdálkodási módok folytatásával, a szántókon hagyományos szántóföldi művelés folytatása esetleg a feltört gyep visszaállítása kaszálóvá vagy legelővé.

- Engedélyezett fahasználati tevékenységet a természet- és tájvédelem érdekeinek alárendelve, azok sérelme nélkül, jogosult erdészeti szakszemélyzet irányításával szabad végezni, ideértve a kivágásra szánt faegyedek kijelölését is.

- Az idegenhonos, agresszíven terjeszkedő fajok [fehér akác *(Robinia pseudo-akacia)*, lepényfa *(Gleditsia triacanthos)*, bálványfa *(Ailanthus altissima)*, zöld juhar *(Acer negundo)*] visszaszorítása, eltávolítása a területről. Ezt a tevékenységet is jogosult erdészeti szakszemélyzet irányításával szabad végezni, ideértve a kivágásra szánt faegyedek kijelölését is.

***3. Természetvédelmi kezelési módok, korlátozások és tilalmak***

3.1. Művelési ághoz nem köthető természetvédelmi kezelési módok, korlátozások és tilalmak

3.1.1. Élőhelyek kezelése, fenntartása

- A területen a művelési ág megváltoztatása tilos, kivéve a szántók rétté, legelővé változtatása.

3.1.2. Fajok védelme

- Az elöregedett, egészségileg leromlott vagy természeti csapás által elhalt vagy veszélyessé vált faegyedek pótlásáról a terület mindenkori tulajdonosának (használójának) gondoskodnia kell. Az egyedileg védett fák pótlása lehetőleg ugyanazon fajjal történjen.

- Különféle védett és fokozottan védett fajok [pl.:búbos banka *(Upupa epops)* ,közönséges törpedenevér*(Pipistrellus pipistrellus)*, harkályfélék *(Picidae)*] élő-, szaporodó- és táplálkozó helyéül szolgál ez a terület. Ezen egyedek védelmében fakitermelési munkálatot végezni április 1-től augusztus 31-ig tilos.

- Mindennemű fakivágás csak a jegyző engedélyével, jogosult erdészeti szakszemélyzet irányításával végezhető.

3.1.4. Terület- és földhasználat

- A területen csak tájba illő, hagyományt őrző épületek, építmények létesíthetők.

- Új nyomvonalas létesítmény csak a felszín alatt vezethető.

- Hulladék elhelyezése tilos a területen.

- Bányászati és ipari tevékenység nem folytatható a területen.

- Mindennemű vízrendezési beavatkozás a DDNPI szakembereivel előzetesen egyeztetett módon történhet.

3.2. Művelési ághoz, illetve földhasználati módhoz köthető természetvédelmi kezelési módok, korlátozások és tilalmak

3.2.1. Gyep (rét és legelő), szántó művelési ágú területek kezelése

- A gyepeket elsősorban legeltetéssel kell kezelni. Ha erre nincsen mód, a gyepet évente le kell kaszálni. A kaszálást legkésőbb július 15-ig el kell végezni.

- A gyepek további cserjésedését, gyomosodását évente őszi tisztító kaszálással meg kell akadályozni. A tisztító kaszálást legkésőbb november 15-ig el kell végezni.

- A gyepterületeken tilos a műtrágyahasználat, növényvédő szerek közül csak a környezetkímélő besorolásúak használhatók.

- Tilos a gyep feltörése.

- A védett növény- és állatfajok megóvása, illetve a gyep túllegeltetésének elkerülése érdekében a természetvédelmi hatóság az igazgatóság kezdeményezésére a legeltetést és a kaszálást térben és időben korlátozhatja.

- Szántókon csak hagyományos növénytermesztés végezhető, növényvédő szerek közül csak a környezetkímélő besorolásúak használhatók. Tilos a szántó területen energia ültetvények létesítése.

3.2.2. Erdő művelési ágú területek kezelése

- Idegenhonos erdők levágása esetén törekedni kell az őshonos fajokkal történő felújításra.

- Őshonos erdők esetén, ha a klimatikus és egyéb tényezők lehetővé teszik, törekedni kell a folyamatos erdőborítottságra.

- Mindennemű fakivágás csak a jegyző engedélyével, jogosult erdészeti szakszemélyzet irányításával végezhető.

- Fakitermelési munkálatot végezni április 1-től augusztus 31-ig tilos.

3.2.3. Művelés alól kivett területek kezelése

- A kivett utak esetében az útszegély vegyszeres gyomirtása tilos kivéve, ha a zárlati kártevők vagy egyéb veszélyes károsítók elleni védekezésre irányul.

- A művelés alól kivett területek kezelése során gondoskodni kell az idegenhonos, agresszíven terjedő fajok visszaszorításáról.

Gadány, 2014. május 28.

Károlyné Csobod Hajnalka

jegyző